Χρήστος Μαντζουρίδης

Ο **Χρήστος Μαντζουρίδης** είναι Έλληνας παλαίμαχος  αθλητής της υδατοσφαίρισης και νυν προπονητής υδατοσφαίρισης. Γεννήθηκε στις 18 Νοεμβρίου 1970 στη Θεσσαλονίκη, έχει ύψος 1,81 μ., βάρος 96 κ. και υπήρξε για πολλά έτη διεθνής με την Εθνικής Ελλάδας. Αγωνιζόταν κυρίως στη θέση του φουνταριστού.

## Βιογραφικό
Ο **Χρήστος Μαντζουρίδης** ξεκίνησε την καριέρα του στον Γ.Σ. Ηρακλής Θεσσαλονίκης στον οποίο αγωνίστηκε από το 1983 έως το 1999. Με την ομάδα του Ηρακλή Θεσσαλονίκης κατέκτησε 4 πρωταθλήματα ( 1 παιδικό, 2 εφήβων και 1 νέων). Τις περιόδους 1989 και 1991 ήταν πρώτος σκόρερ στην διοργάνωση του Κυπέλλου Ελλάδος υδατοσφαίρισης ανδρών με 32 γκολ, ρεκόρ γκολ σε μια σεζόν που δεν έχει καταρριφθεί μέχρι σήμερα. Ταυτόχρονα είναι 6ος σκόρερ όλων των εποχών στην διοργάνωση του κυπέλλου με 133 γκολ. Τις περιόδους 1991 και 1992 ήταν πρώτος σκόρερ στην κανονική περίοδο του Πρωταθλήματος Α1 υδατοσφαίρισης ανδρών. Επίσης τις σεζόν 1996 και 2000 ήταν πρώτος σκόρερ του Πρωταθλήματος Α2 κατηγορίας . Με τα χρώματα του Ηρακλή αγωνίστηκε σε όλες τις ηλικιακές εθνικές ομάδες, καθώς και στην εθνική ανδρών. Έχει πάνω από 200 συμμετοχές σε όλες τις εθνικές ομάδες. Με τον Ηρακλή έχει πετύχει πάνω από 600 γκολ στην Α1 εθνική κατηγορία και μέχρι σήμερα είναι ο αθλητής με τις περισσότερες συμμετοχές και τα περισσότερα γκολ για την ομάδα του Ηρακλή.

Το έτος 1992 και για 6 μήνες αγωνίστηκε με την ομάδα της Frem Όντενσε Δανίας με την οποία έπαιξε και στο champions league.

Το 2000 μεταγράφηκε στην ομάδα του Π.Α.Ο.Κ. (υδατοσφαίριση) στην οποία έμεινε για 4 χρόνια. Την σεζόν 2000 ήταν από τους μεγάλους πρωταγωνιστές της ομάδας στην Α2 κατηγορία, καθώς βγήκε πρώτος σκόρερ του πρωταθλήματος και βοήθησε τα μέγιστα ώστε η ομάδα να ανέβει στην Α1 κατηγορία για πρώτη φορά μετά από πολλά χρόνια. Την σεζόν 2003 ήταν μέλος της ομάδας του Π.Α.Ο.Κ που για πρώτη φορά κέρδισε την συμμετοχή της στα Ευρωπαϊκά κύπελλα.

Το 2004 γυρίζει στον Ηρακλή με τον οποίο αγωνίζεται για ακόμα 2 χρονιές στην Α1 εθνική κατηγορία.

Όταν σταμάτησε από την Α1 εθνική κατηγορία το 2005 ήταν τέταρτος σκόρερ όλων των εποχών στο πρωτάθλημα της Ελλάδας.

Το 2006 και το 2007 αγωνίστηκε στον Ναυτικό Όμιλο Καβάλας και το 2008 στον Ναυταθλητικό Όμιλο Αλεξανδρούπολης.

Σαν προπονητής δούλεψε τα έτη 1997-1999 στον Γυμναστικό Σύλλογο Ηρακλής συγχρόνως με την αγωνιστική του δραστηριότητα. Το έτος 2006 έγινε τεχνικός διευθυντής της ομάδας. Μετά από διακοπή λίγων χρόνων το 2015 ανέλαβε ξανά τον Ηρακλή με τον οποίο πανηγύρισε την πρώτη χρονιά την άνοδο στην Α2 κατηγορία. Το 2017 ανέλαβε το γυναικείο τμήμα του συλλόγου.

Το 2018 ανέλαβε την ομάδα του Α.Σ. Μακεδονικού με την οποία πήγε σε 2 τελικές φάσεις της Γ' κατηγορίας ανδρών και είχε υπό την επίβλεψη του και τα ηλικιακά τα οποία αυτά τα χρόνια αναγεννήθηκαν και είχαν πολλές συμμετοχές σε ημιτελικές φάσεις ηλικιακών πρωταθλημάτων.

Τον Σεπτέμβριο του 2019 ανέλαβε την ομάδα του Φοίβου Συκεών στην οποία ήταν προπονητής των ηλικιακών τμημάτων, ενώ την σεζόν 2021-2022 ήταν προπονητής και του τμήματος ανδρών.

Το διάστημα Σεπτέμβριος 2022 - Ιούνιος 2024 ανέλαβε προπονητής των ηλικιακών ομάδων του Α.Σ. Άρης.

Από τον Σεπτέμβριο του 2024 είναι προπονητής στην ομάδα του Πανιώνιος Γυμναστικός Σύλλογος Σμύρνης

Είναι Γενικός Γραμματέας του διοικητικού συμβουλίου του Σ.Ε.Π.Υ. ( σύνδεσμος Ελλήνων προπονητών υδατοσφαίρισης )

## Σύλλογοι

* Ως υδατοσφαιριστής:
** Ηρακλής Θεσσαλονίκης 1983-1999
** Frem Odense 1992
** Π.Α.Ο.Κ. 2000-2003
** Ηρακλής Θεσσαλονίκης 2004-2005
** Ναυτικός Όμιλος Καβάλας 2006-2007
** Ναυταθλητικός Όμιλος Αλεξανδρούπολης 2008
* Ως προπονητής
** Ηρακλής Θεσσαλονίκης 1997-1999
** Ηρακλής Θεσσαλονίκης ακαδημίες 2009-2010
** Ηρακλής Θεσσαλονίκης ανδρικό 2015-2016
** Ηρακλής Θεσσαλονίκης γυναίκες 2017
** Α.Σ. Μακεδονικός 2018-2019
** Φοίβος Συκεών 2020-2022
** Α.Σ. Άρης 2022-2024
** Πανιώνιος Γυμναστικός Σύλλογος Σμύρνης 2024-

## Παραπομπές


## Πηγές
* Γυμναστικός Σύλλογος ΗΡΑΚΛΗΣ 1908-2008 (έκδοση 2008)

## Εξωτερικοί σύνδεσμοι
* https://www.sport24.gr/polo/h-istoria-toy-kypelloy-elladas.7808341.html
* https://foivoswaterpolo.gr/
* https://www.taxidromos.gr/topic/4007210/polo-xristos-mantzouridis-neos-proponitis-stous-mini-paides.html
* https://www.facebook.com/share/p/648tcUg8ayYGA6g5/

Κατηγορία:Έλληνες υδατοσφαιριστές
Κατηγορία:Υδατοσφαιριστές Ηρακλή Θεσσαλονίκης
Κατηγορία:Φουνταριστοί υδατοσφαιριστές